钦定古今图书集成/历象汇编/庶征典/第145卷 > 《却梦文》沈麖
## 钦定古今图书集成/历象汇编/庶征典/第145卷 > 《却梦文》沈麖

己亥天中月，弹《蕉子》，栖于鹅城公署，宵多纷梦，意境
鲜欢，乃澄心滤思，慎瞻衾影，敬告于梦神曰：“乾坤一
梦局也，日月一梦象也，山河一梦迹也，人物一梦缘
也。草木之梦无情，禽虫之梦有情者，莫遁乎阴阳之
气，迷觉之道也。至若阳台之梦淫，洛神之梦狎，蝴蝶
之梦旷，邯郸之梦仙，何非梦之所为幻耶？梦界幻，则”
世界亦幻，世界真则梦界亦真。真岂非幻？幻岂非真？
不观夫尧舜之揖让，汤武之征诛，秦皇汉武之放诞，
而今观之，幻耶？真耶？惟主宰灵明，统摄真幻，能使人
觉而悟梦寐而无梦者，总范围于大梦之中，而不逸
于造化之外者也。《语》曰：“至人无梦，愚人无梦。”麖但愿
为愚，日夕得熙熙然游于无忧无惧之天，以忘浮云
翻覆之境，则余之梦常乐觉常安，而无惊神惑性之
扰矣。请急却之为祷。